יצחק תשובה

ביוגרפיה

יצחק תשובה נולד בטריפולי בירת לוב בשנת 1948. כשהיה בן חצי שנה עלו הוריו, רחמים וג'וליה, יחד עם שמונת ילדיהם לישראל והתגוררו במעברה בנתניה. סבו מצד אביו, הרב יוסף (סוסו) תשובה, נרצח בסמוך לעלייתם ארצה במהלך פרעות שביצעו הלובים ביהודים. כילד קטן התגורר זמן מה עם אחיו אברהם אצל סבתו. למד בבית הספר היסודי "יבנה" ובגיל 12 החל לעבוד כדי לסייע בפרנסת המשפחה, ולמד בערבים. שירת בצה"ל בבסיס בינוי של חיל ההנדסה, שם הכיר את תחום הבנייה. לאחר שחרורו מצה"ל עבד במחלקת הבינוי וההנדסה של משרד הביטחון והיה אחראי על ביצוע פרויקטי בינוי מגוונים בבסיסי צה"ל בכל רחבי הארץ.
תשובה נשוי לחיה ומתגורר עמה בנתניה. הוא אב ל-5 ילדים.

תחילת הדרך

תשובה התחיל את דרכו המקצועית העצמאית כקבלן בניין בנתניה. ביסוסו הכלכלי החל בשנות השבעים, שבמהלכן היה מעורב בבניית מאות יחידות דיור בעיר. בתום עשור רווי פעילות עסקית בתחום הנדל"ן החליט תשובה להתנסות בפוליטיקה, והקים את הסיעה המקומית "מנוף", אשר זכתה לשלושה מושבים במועצת העיר נתניה בבחירות המוניציפליות בשנת 1978. בכהונתו כחבר מועצת העיר היה אחראי בין השאר על תחום הבינוי והשיכון ושיקום השכונות. בשנות התשעים היה תשובה גם בעליה של קבוצת הכדורגל מכבי נתניה במשך שלוש שנים, לאחר ששימש גזבר המועדון בתחילת שנות השמונים.
בעשור הרביעי לחייו החלו עסקיו לצבור תאוצה. במרוצת שנות השמונים היה אחראי להקמתם של פרויקטים גדולים למגורים ולמסחר בכל רחבי ישראל, בשנת 1988 עבר להתגורר עם משפחתו בארצות הברית למשך מספר שנים, שבמהלכן היה מעורב במיזמי בנייה בניו ג'רזי ובמנהטן.
עם שובו לישראל בשנת 1990 השתלב בתנופת הבנייה שליוותה את גל העלייה הגדול מברית המועצות. בתוך כך בנה אלפי יחידות דיור בחדרה, בדימונה, באשקלון ובערים נוספות. בשנת 1991 הקים את חברת תחנות הדלק "שוהם". 

אלעד אחזקות

בשנת 1992 ייסד את קבוצת "אלעד אחזקות" (ידועה גם בשם "אלעד גרופ") שבמסגרתה מתנהלים מאז מרבית עסקיו בתחומי הנדל"ן בצפון אמריקה. באמצע שנות התשעים רכש באמצעות "אלעד גרופ" אלפי נכסים למגורים ולמסחר בניו יורק ובפלורידה שבארצות הברית. באותה תקופה בוצעו הנפקות ציבוריות בהיקף של מאות מיליוני שקלים של מספר חברות בבעלותו (בהן אלעד מלונות, תשלו"ז נכסים וגרין הון סיכון).
בשנת 2004 רכש באמצעות אלעד גרופ את מלון פלאזה בניו יורק תמורת 675 מיליון דולר מידי המשקיע הסעודי אל-וליד בן טלאל. בדצמבר 2012, כשמונה וחצי שנים לאחר הרכישה, מכרה אלעד גרופ את אחזקותיה במלון על השטחים המסחריים שבו בכ-2.2 מיליארד ש"ח. הרווח הכולל שהניב המלון ודירות היוקרה שבו לתשובה נאמד בכמיליארד דולר.
באותה תקופה השלימה אלעד גרופ רכישת מספר גדול של נכסים בטורונטו ובמונטריאול שבקנדה, בשווי כולל של כ-700 מיליון דולר. כמו כן רכשה הקבוצה אלפי יחידות דיור להשכרה בחוף המזרחי של ארצות הברית. 

קבוצת דלק

בשנת 1998 השיג את השליטה בקבוצת דלק, שהייתה עד אז בבעלות משפחת רקנאטי, בעזרת חבריו אליעזר פישמן ותד אריסון. העסקה הייתה בלתי צפויה, כיוון שהציבור הישראלי לא היה מודע באותה העת להיקף הכנסותיו של תשובה מעסקיו בארצות הברית. תחת שליטתו של תשובה צמחה החברה לממדי ענק. מחברה המתמקדת בעיקר בתחום הדלק, התרחבה לעסוק גם בגז טבעי, בביטוח, בביוכימיה, בכלי רכב משוריינים, בתקשורת ועוד. נכון למרץ 2014, שווי השוק של הקבוצה הוא כ-16 מיליארד ש"ח והיא אחת החברות הגדולות בשוק ההון הישראלי.
בעקבות המשבר הכלכלי העולמי בשנת 2008, חלה ירידה חדה בערכן של מניות חברת דלק, והונו של תשובה, שהוערך ערב המשבר בכ-4.5 מיליארד דולר, נאמד בעקבות המשבר בכ-1.3 מיליארד דולר. חברת דלק נדל"ן שבשליטתו הפסידה בשנים 2008–2011 יותר מ-4 מיליארד ש"ח. בעקבות הפסדים אלה צנח שווי השוק של החברה מ-4.6 מיליארד ש"ח בחודש מרץ 2007 ל-75 מיליון ש"ח בנובמבר 2011.
בספטמבר 2012 אישרה השופטת ורדה אלשיך הסדר חוב ("תספורת") לדלק נדל"ן, שבמסגרתו נמחקו למחזיקי אגרות החוב של החברה, אשר לא היו מגובות בביטחונות, כשני שלישים מהחוב, שהם 1.4 מיליארד ש"ח. בהחלטתה מתחה השופטת אלשיך ביקורת חריפה על תשובה, בטענה כי התנהלותו בפרשה נועדה רק כדי ״להציל את עורו״ וכי מדובר ״בהסדר בעייתי, שאף אם הוא תואם את דרישות החוק, הוא רחוק מלהוות פתרון אופטימלי״. במסגרת ההסדר העמיד תשובה לטובת מחזיקי אגרות החוב של החברה סכומים של מאות מיליוני שקלים כדי לסייע לאשרור ההסדר].

תגליות הגז

בינואר 2009 דווח כי בקידוחי הגז "תמר 1" ו"דלית", שנערכו מול חופי ישראל על ידי קבוצת דלק וחברת נובל אנרג'י האמריקנית, נתגלו עתודות גדולות של גז טבעי, אשר מוערך שהיקפן כ-270 מיליארד מטר מעוקב. בשנת 2010 התגלו עתודות גז גדולות אף יותר בשדה הגז "לווייתן", בהיקף של כ-700 מיליארד מטר מעוקב. לאחר מכן התגלו מצבורי גז גם בקידוחים "דולפין", "תנין" ו-"בלוק 12" שבקפריסין.

השקעה בענף התקשורת

בתו של יצחק תשובה מחזיקה ב-20% מזכיינית ערוץ 2, שידורי קשת. עידן וולס, מנכ"ל קבוצת תשובה, הוא דירקטור בחברת החדשות.